Chilongesa 5
Vyuma Muka Namukamona Hakukunguluka Chetu chaVaka-Kulishitu?
Vatu vavavulu valitwamina kuya kujichachi javo mwomwo kaveshi kuvakumbulula vihula vyavo chipwe kuvavendejeka kushipilituko. Jino mwomwo ika mwatela kuyila kukukunguluka chavaka-Kulishitu chize valongesa kuli Vinjiho jaYehova? Vyuma muka namukawana kuze?
Namukawahilila hakupwa hamwe navatu vazangi, vaze vazakama vakwavo. Mulikulukaji lyamyaka lyakulivanga, vaka-Kulishitu vapwilenga muvikungulwilo, kaha valikungulwilenga hamwe nakulemesa Kalunga, nakulinangula Visoneka, nakulikolezeza umwe namukwavo. (WavaHepeleu 10:24, 25) Hakulikungulula mujila kaneyi yazangi nakuunda, vapwilenga vakukasunuka kupwa hamwe navandumbwavo vaze vamwenenga kupwa himasepa javo vamwenemwene. (Wavaka-Tesolonyika 2, 1:3; WaYowano 3, 14) Nayetu tweji kukavangizanga chakutalilaho chavo nakupwa vakuwahilila ngana mwavakivo.
Nganyo yatwama hakukavangiza jindongi jamuMbimbiliya. Malunga namapwevo navanyike vavandende veji kulikungulwilanga hamwe nganomu chapwile mumakumbi amuMbimbiliya. Valongeshi vakulindunuka veji kuzachisanga Mbimbiliya nakutukafwa tutachikize mwakuzachishila jindongi jamuMbimbiliya mukuyoya chetu. (Lushimbi lwamuchivali 31:12; Nehemiya 8:8) Vosena mulizavu veji kukumbulula muvihande vyakushimutwila nalizavu nakwimbila hamwe myaso, kahechi cheji kutulingisanga tusolole lutalililo lwetu lwauKulishitu.—WavaHepeleu 10:23.
Lufwelelo lwenu muli Kalunga nalukajikiza. Kaposetolo Paulu alwezele chikungulwilo chimwe mumakumbi enyi ngwenyi: “Ngunafwila kumimona, . . . mangana tukahase kulikolezeza, mutu himutu kuhichila mulufwelelo lwamukwavo, nalwelu lwayenu nalwelu lwayami.” (Wavaka-Loma 1:11, 12) Kulikata navandumbwetu kuswakumwe hakukunguluka chetu, cheji kutujikijisanga kulufwelelo nakutukafwa tukavangizenga jishimbi jamuMbimbiliya mukuyoya chetu.
Ngachize tuli nakumisanyika mukapwe kukukunguluka nachikavangizaho mangana mukalimwene vyuma kanevi nameso enu kapu. Natukawahilila kumimona. Kukunguluka chetu chosena chapwa chawana wakanyombo.
Chakutalilaho chaveya tweji kukavangizanga hakukunguluka chetu?
Uno tunahase kunganyala ngachilihi hakupwa kukukunguluka chavaka-Kulishitu?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn